কোথাও আগুন লাগলে নেভানোর কাজ দমকলের। কিন্তু ক্রোধের আগুন কি দমকল কর্মীরা নেভাতে পারেন? এক যুবতীর ক্রোধের আগুনে প্রায় ‘দগ্ধ’ হতে বসেছিলেন আসানসোলের দমকল কর্মীরা। রাস্তার উপরেই দমকলের গাড়িতে উঠে এক কর্মীকে ইচ্ছেমতো কিল, ঘুষি মারলেন এক যুবতী। পুলিশের সামনেই কার্যত ‘দিদিগিরি’ চালালেন তিনি। 
ওই দমকল কর্মীকে টেনে হিঁচড়ে নামানোর চেষ্টা করলেন গাড়ি থেকে। সঙ্গে অশ্রাব্য ভাষায় গালিগালাজ। বাংলা বছরের নববর্ষের প্রথমদিন এই দৃশ্যের সাক্ষী থাকল আসানসোল। আসানসোলের মুর্গাশোল এলাকায় জি টি রোডের উপরে এই ঘটনা ঘটে। ঘটনার জেরে সাময়িকভাবে রাস্তায় যান চলাচল বন্ধ থাকে। 

এই বিষয়ে অন্যান্য খবর

সহযাত্রীর গালে গুটখার পিক, কাটল কান! আসানসোলে তুলকালাম, দেখুন ভিডিও


কিন্তু প্রকাশ্য রাস্তায় দমকল কর্মীদের উপরে কেন চড়াও হলেন ওই যুবতী?
মারমুখী ওই যুবতীর অভিযোগ, গাড়িতে করে আসানসোল বাজার থেকে নিঘা মোড়ের দিকে যাচ্ছিলেন তিনি ও তাঁর স্বামী। মুর্গাশোলের কাছে দমকলের একটি গাড়ি তাঁদের ওভারটেক করে সামনে এসে দাঁড়ায়। দমকল কর্মীরা গাড়ি থেকে নেমে তাঁর স্বামী অমিত কুমারকে মারধর করেন। গাড়ির লুকিং গ্লাস ভেঙে দেওয়া হয়। 
দমকলের গাড়ি চালকের পালটা দাবি, হর্ন দেওয়া সত্ত্বেও তাঁরা রাস্তা ছাড়েননি। যুবতীর দাবি, হেনস্থার প্রতিবাদ করতেই তিনি পালটা আক্রমণ করেছেন। যদিও দমকলের এএসআই ফৈয়াজ খান বলেন, ওই দম্পতি দমকলের গাড়িকে পাশ না দেওয়ায় আগুন নেভানোর কাজে যেতে দেরি হয় তাঁদের। 
দেখুন ভিডিও
 

আসানসোল বাজার থেকে মুর্গাশোল ঘিঞ্জি এলাকা। সেই রাস্তায় দমকলের গাড়িটি ফেঁসে যায় ওই দম্পতির জন্য। তাই শেষ পর্যন্ত দম্পতির গাড়িটিকে ওভারটেক করে দমকলের গাড়িটি দাঁড় করানো হয়। দমকল কর্মীরা ওই দম্পতিকে ধমক দেন তাঁদের এই কাজের জন্য। দমকলকর্মীদের দাবি, ওই মহিলার স্বামীকে আদৌ মারধর করা হয়নি। 
খবর পেয়ে ঘটনাস্থলে আসে আসানসোল দক্ষিণ থানার পুলিশ ও ট্রাফিক আধিকারিকরা। কোনওরকমে দমকল কর্মীদের ঘটনাস্থল থেকে থেকে সরিয়ে দেওয়া হয়। জানা গিয়েছে, মুর্গাশোলের এসিপি চ্যাটার্জি রোডের একটি বাড়িতে আগুন লাগার খবর পেয়ে দমকলের গাড়িটি যাচ্ছিল। তবে শেষ পর্যন্ত থানায় কোনও পক্ষই অভিযোগ দায়ের করেনি। 
দমকল কর্মীদের দাবি, ভুল বুঝতে পেরে ওই দম্পতি ফিরে যান। তাঁরাও তাঁদের ক্ষমা করে দিয়েছেন।